[xix] गैर मज़हब का = दूसरे धर्म का

Below is the original story by Rashid Amjad, in Urdu:

…ہنوز خواب میں

رشید امجد

آگ اب چاروں طرف تھی، تپش میں اضافہ ہو رہا تھا، لیکن آگ نظر نہیں آتی تھی، لوگ حیران ہو ہو کر چاروں طرف دیکھتے تھے لیکن کچھ دکھائی نہ دیتا۔

مُرشد نے کہانی سنائی کہ ”جب دشمن نے شہر پر حملہ کیا تو وہ میلوں دُور سے آتا دکھائی دیا۔ شہروالوں نے فصیلوں پر تیرانداز کھڑے کر دیے، سپاہی تلواریں اور نیزے تان کر صفوں میں آگئے۔ دُشمن نے فصیل پر پتھر پرسائے اور ایک حصّہ توڑنے میں کامیاب ہوگیا۔ دُو بدو لڑائی ہوئی، مرنے والے مر گئے اور بچنے والے بچ گئے، جو ہوا آنکھوں کے رُوبرو ہوا“

اُس نے ٹھنڈی آہ بھری…. ”اب دُشمن نظر ہی نہیں آتا، دھماکہ ہوتا ہے تو معلوم ہوا ہے کہ ساتھ کھڑے نے خودکش بیلٹ باندھ رکھی تھی۔ نہ مارنے والے کو معلوم کہ وہ کیوں دوسروں کو مار رہا ہے نہ مرنے والے کو پتہ ہے کہ اُن کا قصور کیا ہے؟“

اب شہر کا یہی حال تھا کہ صبح گھر سے نکلے تو معلوم نہیں کون کون واپس آئے گا اور کس کس کی صرف خبر معلوم ہوگی۔ کفن فروش الگ پریشان کہ کفن کی کی ضرورت ہی نہیں اور گورکن الگ پریشان کہ قبر کی بھی ضرورت نہیں۔ہر طرف مندی ہی مندی تھی، انسانی جانوں کی بھی اور چیزوں کی بھی، ایک زمانہ تھا کہ چیزیں موجود تھیں اور جیبیں خالی، اب جیبیں بھری ہوئی ہیں کہ چیزیں غائب۔

وہ ہنسا، اُسے اپنی ہنسی عجیب سی لگی کہ اِس صورتِ حال میں بھی وہ ہنس رہا ہے لیکن فوراً ہی احساس ہوا کہ اُس کی آنکھوں میں آنسو بھی ہیں۔ مُرشد نے ترحم سے اُس کی طرف دیکھا اور بولا …. ”جب چیزیں بے ڈھنگی ہوتی ہیں تو سب کچھ الٹ پلٹ ہوجاتا ہے۔“

اُس نے سوالیہ نظروں سے مُرشد کی طرف دیکھا۔ مُرشد چند لمحے چُپ رہا۔ پھر کہنے لگا…. ”یہ ایک لمبا عمل ہے ایک دِن میں سب کچھ نہیں ہو جاتا، بس جو بوﺅ گے وہ تو کاٹنا ہی پڑے گا“

اُس نے سوالیہ ذہن پر زور دیا، ”یہ غلطی کہاں سے ہوتی ہے، ابھی، بہت پہلے، بہت پہلے سے بھی بہت پہلے کب“

تاریخ کے قبرستان میں مردہ قوموں کے کتبوں پر اُن کی داستان رقم تھی، کہاں سے آغاز ہوا، کمال کا نقطہ کہاں تھا اور ڈھلوان کا سفر کب شروع ہوا۔

تیزی سے لڑکھتے ہوئے اُس نے ایک پتھر سے ٹیک لگانے کی کوشش کی، لیکن پتھر بھی اُس کے ساتھ ہی لڑکھنے لگا۔ اُوپر دُور، ماضی کی چمک، اب حال مسلسل پھسلتے چلے جانا اور نیچے مستقبل ایک اندھی گہری کھائی۔

”کیا مقدرہے؟“ اُس نے سوچا، سمجھ نہ آیا کہ ہنسے یا روئے۔

”مُرشد نے کہا….”ہنسنے رونے واکے کا قصّہ بھی عجیب ہے“

”کیا“

”ایک شخص کو کسی قصور کی سزا ملی کہ یا سو پیاز کھائے یا سو جوتے۔ اُس شخص نے پیاز کھانے کی توجیح دی۔ دو چار پیاز کھانے کے بعد وہ رونے لگا اور خواہش کی کہ اُسے جوتے مارے جائیں۔ تین چار جوتے کھانے کے بعد اُسے ہنسی آگئی کہ پیاز ہی بہتر تھا سو اسی رونے ہنسنے میں اُس نے سو جوتے بھی کھائے اور سو پیاز بھی“

اُس نے سوچا….”یہی میرا حال ہے“

کچھ دیر خاموشی رہی، پھر اُس نے پوچھا….”یہ معاملہ کیا ہے؟“

مُرشد بولا…. ”پہلے دِن ہی سے غلطی ہوئی ہے۔ ابتدا انسان سے ہوتی ہے، انسان سے زبان، زبان سے ادب، ادب سے تنقید، تنقید سے ترقی جنم لیتی ہے، تم نے انسان بننے کی کوشش ہی نہیں کی، اگلے مرحلے کیسے طے ہوتے؟“

”تو مَیں انسان بھی نہیں“ اُس نے سوچا۔

ٹی وی کی خبر نے اُسے اپنی طرف متوجہ کر لیا …. بِگ بینگ کی اصلیّت معلوم کرنے کے لئے جو ٹنل بنائی گئی تھی۔ اس میں کچھ خرابی پیدا ہوگئی ہے جسے دُور کرنے کی کوشش کی جارہی ہے۔

اُس نے چینل بدل دیا…. دوسرے چینل پرسوال جواب کی محفل تھی، ایک صاحب نے سوال کیا ”مَیں مغرب میں رہتا ہوں ہم جب سٹور سے سامان لینے جاتے ہیں تو سیلزمین سے بقیہ رقم لیتے ہیں۔ یہ سیلزمین غیرمذہب کا ہے، شراب پیتا ہے انہی ہاتھوں سے شراب اُٹھاتا ہے۔ کیا اس کے ہاتھوں سے بقیہ لینا جائز ہے۔“

وہ جھنجھلا گیا…. اتنا جھنجھلایا کہ سر نوچنے اور چیخنے لگا۔ گھر کے سارے لوگ بھاگے دوڑے آتے….”کیا ہوا…. کیا ہوا“

لیکن وہ کچھ کہے بغیر چیختا اور اپنے بال نوچتا رہا۔

٭٭٭